L'Eliana demanarà empara al Síndic i un informe al Consell Jurídic Consultiu per la supressió del pas en l'estació de metro
21 de maig de 2025

• El consistori elaborarà, a més, una proposta tècnica i jurídica per a trobar una solució viable.

L'alcalde de l'Eliana, Salva Torrent, s'ha reunit aquest migdia amb una representació de veïns i veïnes afectats dels barris de l'Estació, Montepilar-Montealegre i Montesol per a explicar els detalls de la trobada mantinguda la passada setmana amb Ferrocarrils de la Generalitat Valenciana (FGV), la Direcció General de Transports i Logística i l'Agència Valenciana de Seguretat Ferroviària (AVSF).

El motiu de la reunió va ser la preocupació generada per l'eliminació del pas per als vianants històric de l'estació de metro, que fins ara connectava de manera directa diferents zones del municipi. Per al consistori i el veïnat, els recents canvis no suposen una millora efectiva en termes de seguretat i, en canvi, trenquen una connexió essencial per a la mobilitat quotidiana de moltes persones, especialment majors, escolars i famílies.

Durant la trobada, al qual han assistit una vintena de veïns i veïnes, s'han acordat tres línies d'actuació concretes per part de l'Ajuntament. La primera serà redactar una proposta tècnica i jurídica pròpia, tal com van sol·licitar les administracions competents en la reunió anterior. I en segon i tercer lloc, buscar l'empara de dos òrgans autonòmics: posant el cas en coneixement del Síndic de Greuges, com a garant dels drets ciutadans davant les administracions públiques i sol·licitant una interpretació al Consell Jurídic Consultiu, amb la finalitat d'obtindre una anàlisi legal que permeta obrir noves vies d'actuació institucional.

Per part seua, el veïnat ha anunciat que continuaran amb la campanya de recollida de signatures per a exigir una solució i que estudiaren altres possibles vies.

“Aquest pas no és només una qüestió funcional: és un eix vertebrador de la vida diària de l'Eliana. Continuarem treballant per una solució justa i segura per als nostres veïns i veïnes”, ha afirmat Torrent.